Zarjadniski zwjazk rozmysluje wo wobšěrnych dźěłach – tak abo znak
Pančicy-Kukow (SN/MWj). Dokelž běrowowe twarjenje zarjadniskeho zwjazka Při Klóšterskej wodźe hižo dźensnišim žadanjam njewotpowěduje, jeho předsyda Měrko Domaška rozmysluje, dom w Pančicach-Kukowje wobšěrnje ponowić. Na wčerawšej zhromadźiznje zarjadniskeho zwjazka je wón zastupjerjow pjeć sobustawskich gmejnow wo najwšelakorišich njedostatkach informował.
Tak maja z přizjewjernju runje tón wobłuk na hornim poschodźe zaměstnjeny, kotryž wobydlerjo najbóle wužiwaja. Lift pak w domje nimaja. To woznamjenja předewšěm staršim ludźom často wobćežny puć po wuskim drjewjanym schodźe. Wolijowe tepjenje je mjeztym 20 lět stare a načinja wjele reparaturow. Tepjenje na płunowe přetwarić by dołhodobnje kóšty zalutowało, Domaška podšmórny. Na nuznikach maja jeno zymnu wodu, w někotrych běrowach zestarjene wobswětlenje a nutřkowne durje su tajke, zo při wosobinskich rozmołwach sobudźěłaćerjow z wobydlerjemi diskretnosć zaručena njeje, „hdyž móžeš na chódbje sobu słuchać, wo čim so rěči“.
szl_Latn slk_Latn szl_Latn